b'\n_START_ARTICLE_\nRakitovec\n_START_SECTION_\nIme\n_START_PARAGRAPH_\nIme sela izvedeno je od  rakita, kojom se rije\xc4\x8di ozna\xc4\x8dava stanovita vrsta vrbe (Bachweide). Dakle, zna\xc4\x8di mjesto gdje ima mnogo rakite (ili je barem nekada bilo). Najstarija vijest o Rakitovcu dolazi iz prve polovice 14. stolje\xc4\x87a.\n_START_SECTION_\nRakitovec danas\n_START_PARAGRAPH_\nRakitovec je danas mjesto gdje se sve vi\xc5\xa1e napu\xc5\xa1ta poljoprivredni, tj. seoski i okre\xc4\x87e se urbanom na\xc4\x8dinu \xc5\xbeivota. Najve\xc4\x87i uzrok tome je najvjerojatnije blizina (10 kilometara) danas sedmog po broju stanovnika grada u Hrvatskoj Velike Gorice, koja ima 63,517 stanovnika._NEWLINE_Prema posljednjem popisu stanovni\xc5\xa1tva 2011. godine selo je imalo 570 stanovnika. Za\xc5\xa1titnici Rakitovca su Sveti Petar i Pavao, te se 29. lipnja svake godine uz sve\xc4\x8danu svetu misu ispred kapelice odr\xc5\xbeava proslava. Sama kapela podignuta 1913. godine \xc4\x8demu svjedo\xc4\x8di zapis vl\xc4\x8d. \xc5\xbeupnika Adama Podol\xc5\xa1aka: >>\xc5\xbditelji sela Rakitovec \xc5\xbeeljeli su da imadu kapelu, gdje bi mogli svojoj pobo\xc5\xbenosti zadovoljiti, ali niesu nikakvih vrela imali, odkud bi namakli za gradnju. Ali sa ustrajnom marljivo\xc5\xa1\xc4\x87u sabrali su doma do 500 forinti, 1550 for. poslali su iz Amerike ter su tom svotom podigli liepu kapelicu na \xc4\x8dast sv. Petru Ap. na zemlji\xc5\xa1tu darovanom bezplatno. Uz to kapela je obskrbljena sa svim crkvenim potreb\xc5\xa1tinama pristojno. Dne 29. lipnja 1913. svanuo je i za to zabito \xc5\xa1umsko selo sve\xc4\x8dan dan, kad je uz liepi broj nroda ne samo doma\xc4\x87ega nego i iz okolice, ta nova kapela blagoslovljena i u njoj slu\xc5\xbeena prvi puta sv. misa na veliku radost stanovnika Rakitovca, da su do\xc5\xbeivjeli dan, da se u njihovom selu prvi put prikazuje \xc5\xbertva svete mise. Blagoslov ove kapele obavio sam dozvolom duh Oblasti kao i prvu propovijed rekao i prvu sv. misu slu\xc5\xbeio ja doma\xc4\x87i \xc5\xbeupnik Adam Podol\xc5\xa1ak. Ve\xc4\x8dernicu popodne istog dana u toj kapeli obavio je doma\xc4\x87i kapelan Karlo Vidmar. Bio na sv. Petar za\xc5\xa1titnik najve\xc4\x87eg dara bo\xc5\xbejeg - prave \xc5\xbeive vjere!<<_NEWLINE_U \xc5\xa1kolskom dvori\xc5\xa1tu podru\xc4\x8dne \xc5\xa1kole u Rakitovcu se nalazi soliterno stablo hrasta lu\xc5\xbenjaka koji je 2001. godine za\xc5\xa1ti\xc4\x87en kao Spomenik prirode - rijedak primjerak drve\xc4\x87a.\n_START_SECTION_\nGospodarstvo\n_START_PARAGRAPH_\nOd nekoliko podru\xc4\x8dja gospodarske namjene na podru\xc4\x8dju Velike Gorice najistaknutija zona je poduzetni\xc4\x8dka zona Rakitovec. Povr\xc5\xa1ine 54 ha smje\xc5\xa1tena je 12 km od Velike Gorice, tik uz dr\xc5\xbeavnu cestu Zagrebni \xe2\x80\x93 Velika Gorica \xe2\x80\x93 Sisak. Udaljena je od \xc4\x8dvori\xc5\xa1ta budu\xc4\x87e autoceste A11 (u izgradnji) 7 km, a od pristupa na prsten zagreba\xc4\x8dke obilaznice i autoceste Bregana \xe2\x80\x93 Zagreb \xe2\x80\x93 Lipovac E-70 ( hrvatska oznaka pravca A3) i autoceste E65, E71 (hrvatska oznaka pravca A1) 16 km._NEWLINE_Zona je od me\xc4\x91unarodne \xc5\xbeeljezni\xc4\x8dke pruge M104, smjer Zagreb \xe2\x80\x93 Sisak \xe2\x80\x93 Novska, udaljena manje od kilometra. Od Zagreba je udaljena 10 kilometara, od zra\xc4\x8dne luke Zagreb 15 kilometara te od luke Rijeka oko 150 km.'